钦定古今图书集成/理学汇编/学行典/第103卷 > 《送张荆州序》宋·张栻
## 钦定古今图书集成/理学汇编/学行典/第103卷 > 《送张荆州序》宋·张栻

客问于某曰：“张荆州之行，子将何以告之？”某应之曰：
“吾将告之以讲学。”客笑曰：“若是哉，吾子之迂也。”荆州
早岁发策大廷，天子亲擢为第一，盛名满天下，入司
帝制，出典藩翰，议论风采，文章政事，卓然绝人。上流
重地，暂玆往牧，所以寄任之意甚重，而天下士亦莫
不引领，以当世功名属于公也。夫以位达而名章，任
“重而望隆。吾子顾以讲学告之，不亦迂乎！”某曰：“子以
吾所谓讲学者，果何也邪？盖天下之患，莫大于自足自足则画矣。信如子言，荆州若挟是数者以居，则仆
尚何道？惟荆州方且退然若诸生，曾无一毫见于颜
面，此仆之所以叹息向慕，而讲学之说是以敢发也。
盖天下之物众矣，纷沦轇轕，日更于”前，可喜可怒，可
慕可愕，所以荡耳目而动心志者，何可以数计？而吾
以藐然之身当之。知诱于外，一失其所止，则迁于物。
夫人者，统役万物者也，而顾乃为物役，其可乎哉？是
以贵于讲学也。天下之事变亦不一矣。几微之形，节
奏之会，毫发呼吸之间，得失利害，有霄壤之势，吾朝
夕与之接，一有所滞“塞，则昧几而失节，其发也不审，
则其应也必盭。一事之隳，万事之所由隳也”，岂不可
惧乎？是以贵夫讲学也。夫惟讲学而明理，则执天下
之物不固，而应天下之变不胶，吾于天下之物无所
恶，而物无以累我，皆为我役者也；吾于天下之事无
所厌，而事无以汨我，皆吾心之妙用也，岂不有馀裕
乎？又岂有穷极乎？然所谓讲学者，宁它求哉？致其知
而已。知者吾所固有也。本之《六经》以发其蕴，泛观千
载以极其变，即事即物，身亲格之，超然会夫大宗，则
德进业广，有其地矣。夫然，故富贵不能淫，贫贱不能
移，威武不能屈，居天下之广居，行天下之大道，致君
泽民，真古所谓大臣者矣。然则学岂可忽乎？《诗》云：“如
切如磋，如琢如磨。”此之谓也。某既以此告客于荆州
之别也，遂书以为献。